APSTIPRINU:

Nodrošinājuma valsts aģentūras

direktore R.Innusa

*Apstiprinājuma datums ir*

*tā elektroniskās parakstīšanas datums*

**RAKSTISKAS IZSOLES NOLIKUMS**

telpu nomai ēdināšanas pakalpojumu nodrošināšanai

Čiekurkalna 1.līnijā 1, k-6, Rīgā

1. **Vispārīgie noteikumi**
   1. Nomas tiesību rakstiskas izsoles (turpmāk – izsole) nolikums izstrādāts saskaņā ar Nodrošinājuma valsts aģentūras (turpmāk – Aģentūra) 2023.gada 28.aprīļa lēmumu Nr.1.3.2-07/4 “Par telpu iznomāšanu Čiekurkalna 1.līnijā 1, k-6, Rīgā ēdināšanas pakalpojumu sniegšanai” un Ministru kabineta 2018.gada 20.februāra noteikumiem Nr.97 “Publiskas personas mantas iznomāšanas noteikumi” (turpmāk – Noteikumi Nr.97) un nosaka kārtību, kā rakstiskā izsolē tiks izsolītas nedzīvojamās telpas 158,7m2 platībā (turpmāk – Telpa) nekustamajā īpašumā Čiekurkalna 1.līnijā 1, k-6, Rīgā (būves kadastra apzīmējums 0100 087 0368 006) ar ēkas kopējo platību 8269,8 m².
   2. Apakšnomas līgumā paredzētais Telpas izmantošanas veids – ēdināšanas pakalpojumu sniegšana Iekšlietu ministrijas un tās padotībā esošo iestāžu nodarbinātajiem un apmeklētājiem. Ēkai ir ierobežotas apmeklētāju piekļuves iespējas.
   3. Nepieciešamības gadījumā nomas tiesību izsoles uzvarētājam būs iespējams par piedāvāto 1m² nomas maksu nomāt papildu telpas noliktavu, garderobes vai citām ar ēdināšanas pakalpojumu sniegšanu saistītām vajadzībām.
   4. Nedzīvojamās telpas ir daļēji aprīkotas ar ēdināšanas pakalpojumu sniegšanai nepieciešamo virtuves aprīkojumu, par kura lietošanu apakšnomas līgumā ir paredzēta papildu nomas maksa. Nomas tiesību izsoles uzvarētājam pēc izvēles ir iespēja nomāt visu vai daļu no aprīkojuma.
   5. Izsoli organizē Aģentūras nomas tiesību izsoles komisija (turpmāk – Komisija), kas izveidota saskaņā ar Aģentūras 2023.gada marta rīkojumu Nr.245 “Par pastāvīgi darbojošos nomas tiesību izsoļu komisiju”.
   6. Izsoles mērķis – Telpas iznomāšana par iespējami augstāku nomas maksu.
2. **Izsoles sākumcena un nomas līguma termiņš**
3. Izsole tiek rīkota par Telpas ikmēneša nomas maksas lielumu.
4. Pamatojoties uz sertificēta vērtētāja Sabiedrības ar ierobežotu atbildību “Vindeks” (reģistrācijas Nr.40003562948) noteikto 1m² tirgus situācijai atbilstošo nomas maksu un ar Aģentūras 2021.gada 31.augusta rīkojumu Nr.769 “Par pastāvīgi darbojošās nosacītās nomas maksas noteikšanas komisiju” izveidotās komisijas lēmumu, izsoles sākumcena par Telpas 1m² ir noteikta 2,00 *euro* (divi *euro* 00 centi)bez pievienotās vērtības nodokļa*.*
5. Saskaņā ar Publiskas personas finanšu līdzekļu un mantas izšķērdēšanas novēršanas likuma 6.¹ panta pirmo daļu un 2020.gada 27.aprīļa nekustamā īpašuma Čiekurkalna 1.līnijā 1 k-1, Rīgā daļas nomas līguma Nr.IeM NVA 2020/39-Nom ar Valsts akciju sabiedrību “Valsts nekustamie Īpašumi” par ēku kompleksa Čiekurkalna 1. līnijā 1, Rīgā nomas termiņu, nomas līgums ar izsoles uzvarētāju tiek slēgts līdz 2027.gada 31.decembrim.
6. Nomas tiesību izsoles uzvarētājs (turpmāk – pretendents) uzsāk ēdināšanas pakalpojuma sniegšanu 2023.gada 1.jūnijā.
7. **Pretendenta pieteikšanās**
   1. Pretendents pieteikumu nomas tiesību izsolei (turpmāk – Nomas pieteikums) iesniedz publikācijā par rakstisku izsoli norādītajā veidā, slēgtā aploksnē. Uz aploksnes norāda šādu informāciju:

“Nodrošinājuma valsts aģentūrai

Ezermalas iela 10B, Rīga

Nomas pieteikums rakstiskai izsolei par nedzīvojamo telpu nomu

Čiekurkalna 1.līnijā 1 k-6, Rīgā, būves kadastra apzīmējums 0100 087 0368 006”,

*pretendents (fiziskas personas vārds, uzvārds/juridiskas personas pilns nosaukums)*

**Neatvērt pirms Nomas pieteikumu atvēršanas sanāksmes.”**

* 1. Nomas pieteikumā pretendents norāda Noteikumu Nr.97 29.punktā minēto informāciju un pievieno šādus dokumentus:
     1. uzņēmuma reģistrācijas apliecības vai Uzņēmumu reģistra lēmuma kopiju,
     2. PVN maksātāja apliecības kopiju (ja ir),
     3. uzņēmuma / privātpersonas bankas rekvizītus,
     4. vismaz vienu pozitīvu atsauksmi no pakalpojuma saņēmēja, kuram pretendents pēdējo piecu gadu laikā vismaz trīs gadus ir sniedzis sabiedriskās ēdināšanas pakalpojumu, dienā apkalpojot vismaz 200 (divi simti) klientu;
     5. nomas tiesību pretendenta piekrišana, ka iznomātājs kā kredītinformācijas lietotājs ir tiesīgs pieprasīt un saņemt kredītinformāciju, tai skaitā ziņas par nomas tiesību pretendenta kavētajiem maksājumiem un tā kredītreitingu, no iznomātājam pieejamām datu bāzēm.
     6. citus dokumentus pēc pretendenta ieskatiem (norādīt kādus).
  2. Nomas pieteikuma dokumentiem ir jābūt skaidri salasāmiem. Ja Komisijai nepieciešams pārliecināties par dokumenta atvasinājuma (kopijas) pareizību, Komisija dokumentu salīdzināšanai var pieprasīt, lai tiek uzrādīts dokumenta oriģināls, kurš atšķirības gadījumā būs noteicošais dokuments. Ja pastāvēs jebkāda veida pretruna starp skaitlisko vērtību apzīmējumiem ar vārdiem un skaitļiem, noteicošais būs apzīmējums ar vārdiem.
  3. Nomas pieteikuma dokumentiem jābūt sagatavotiem valsts valodā. Ārvalstīs izdotiem vai dokumentiem svešvalodā jāpievieno apliecināts dokumenta tulkojums valsts valodā.
  4. Nomas pieteikuma sastāvā iekļautajiem dokumentiem jāatbilst prasībām, kuras dokumentu un to atvasinājumu noformēšanai noteiktas spēkā esošajos normatīvajos aktos.
  5. Nomas pieteikuma dokumentiem jābūt cauršūtiem ar auklu. Uz pēdējās lapas aizmugures aukla jānostiprina ar pārlīmētu lapu, uz kuras norādīts sanumurēto un cauršūto lapu kopējais skaits (ar cipariem un vārdiem), ko ar savu parakstu, tā atšifrējumu, amata nosaukumu, vietu, datumu un pretendenta zīmoga nospiedumu apliecina pretendents vai persona, kurai ir pārstāvības tiesības. Dokumenta kopijām jābūt apliecinātām atbilstoši tiesību aktos noteiktajām prasībām.
  6. Visas izmaksas, kas saistītas ar Nomas pieteikuma sagatavošanu, sedz nomas tiesību pretendents un tās netiek atlīdzinātas.
  7. Pretendents var iesniegt tikai vienu Nomas pieteikumu. Izsolei iesniegtie dokumenti netiek atdoti atpakaļ.
  8. Nomas pieteikums jāiesniedz ne vēlāk, kā līdz publikācijā par izsoli norādītajam izsoles norises datumam un laikam. Pretendents drīkst piedalīties izsolē, ja Nomas pieteikums iesniegts līdz publikācijā norādītajam izsoles datumam un laikam.
  9. Nomas pieteikumu izsoles Komisija reģistrē Nomas pieteikumu saņemšanas secībā pretendenta reģistrācijas žurnālā, norādot šādas ziņas:
     1. nomas objekts (nekustamā īpašuma adrese, kadastra numurs vai kadastra apzīmējums);
     2. pretendenta reģistrācijas kārtas numurs;
     3. Nomas pieteikuma saņemšanas datums un laiks;
     4. pretendents (fiziskās personas vārds, uzvārds vai juridiskās personas pilns nosaukums);
     5. Nomas pieteikuma iesniedzējs (vārds, uzvārds).
  10. Nomas pieteikumu glabā slēgtā aploksnē līdz izsoles sākumam.

1. **Izsoles vieta, laiks un kārtība**
2. Izsole (Nomas pieteikuma atvēršana) notiek publikācijā par nomas izsoli norādītajā izsoles datumā, laikā un vietā.
   1. Izsoles vadītājs publikācijā norādītajā Nomas pieteikumu atvēršanas datumā, laikā un vietā klātesošajiem paziņo, ka sākusies izsole un Nomas pieteikumu pieņemšana ir pabeigta. Pēc šā paziņojuma vairs netiek pieņemts ne personiski iesniegts, ne arī pa pastu atsūtīts Nomas pieteikums. Uzsākot izsoli, izsoles vadītājs paziņo Komisijas sastāvu, nomas objekta nosaukumu (adresi), raksturo to, nosauc izsoles sākumcenu.
   2. Nomas pieteikuma atvēršana ir atklāta, un to atver iesniegšanas secībā.
   3. Izsoles vadītājs pēc Nomas pieteikuma atvēršanas nosauc pretendentu, pieteikuma iesniegšanas datumu un laiku, kā arī pretendenta piedāvāto nomas maksas apmēru un parakstās uz Nomas pieteikuma (parakstās arī pārējie Komisijas locekļi). Nomas pieteikuma atvēršanu protokolē. Mutiskie piedāvājumi rakstiskā izsolē ir aizliegti.
   4. Ja Nomas pieteikumā nav iekļauta Noteikumu Nr.97 29.punktā minētā informācija vai Nomas pieteikumā piedāvātais nomas maksas apmērs ir mazāks par publicēto izsoles sākumcenu Telpai, Komisija pieņem lēmumu par pretendenta izslēgšanu no dalības izsolē un Nomas pieteikumu neizskata.
   5. Ja nepieciešams papildu laiks, lai izvērtētu Nomas pieteikuma atbilstību publicētajiem iznomāšanas nosacījumiem, pēc visu Nomas pieteikumu atvēršanas izsoles vadītājs paziņo laiku un vietu, kad tiks paziņoti izsoles rezultāti. Ja papildu izvērtējums nav nepieciešams, pēc visu Nomas pieteikumu atvēršanas, izsoles vadītājs nosauc visaugstāko piedāvāto nomas maksu un pretendentu, kas to nosolījis un ieguvis tiesības slēgt nomas līgumu.
   6. Izsoles protokolu paraksta Komisija. Pēc protokola parakstīšanas izsoles vadītājs pasludina izsoli par slēgtu.
   7. Ja ir saņemts viens Nomas pieteikums, un tas atbilst publicētajiem iznomāšanas nosacījumiem, pretendents, kas to nosolījis, iegūst tiesības slēgt nomas līgumu.
   8. Ja pēc visu Nomas pieteikumu atvēršanas konstatē, ka vairāki pretendenti piedāvājuši vienādu augstāko nomas maksu, Komisija veic vienu no šādām darbībām:
      1. turpina izsoli, pieņemot rakstiskus piedāvājumus no pretendentiem vai to pārstāvjiem, kuri piedāvājuši vienādu augstāko nomas maksu, ja tie piedalās Nomas pieteikuma atvēršanā, un organizē piedāvājumu tūlītēju atvēršanu;
      2. rakstiski lūdz pretendentus, kuri piedāvājuši vienādu augstāko nomas maksu, izteikt rakstiski savu piedāvājumu par iespējami augstāko nomas maksu, nosakot piedāvājumu iesniegšanas un atvēršanas datumu, laiku, vietu un kārtību.
   9. Ja neviens no pretendentiem, kuri piedāvājuši vienādu augstāko nomas maksu, neiesniedz jaunu piedāvājumu par augstāku nomas maksu saskaņā ar Noteikumu Nr.97 45.punktu, Aģentūra Nomas pieteikumu iesniegšanas secībā rakstiski piedāvā šiem pretendentiem slēgt nomas līgumu atbilstoši to nosolītajai nomas maksai.
   10. Aģentūra apstiprina izsoles rezultātus un 10 (desmit) darba dienu laikā pēc izsoles rezultātu apstiprināšanas nodrošina minētās informācijas publicēšanu Valsts akciju sabiedrības “Valsts nekustamie īpašumi” tīmekļvietnē www.vni.lv un Aģentūras tīmekļvietnē www.nva.iem.gov.lv.
3. **Līguma slēgšana**
4. Pēc izsoles rezultātu apstiprināšanas Komisija noformē nomas līgumu un izsniedz to izsoles uzvarētājam parakstīšanai. Ja septiņu darba dienu laikā pēc izsoles rezultātu apstiprināšanas izsoles uzvarētājs nomas līgumu neparaksta un neiesniedz attiecīgu atteikumu, ir uzskatāms, ka tas no līguma slēgšanas ir atteicies.
   1. Ja pretendents, kurš nosolījis augstāko nomas maksu, atsakās slēgt nomas līgumu, Komisija secīgi piedāvā nomas līgumu slēgt tam pretendentam, kurš piedāvāja nākamo augstāko nomas maksu.
   2. Pretendents, kurš piedāvāja nākamo augstāko nomas maksu, atbild uz šo piedāvājumu 10 (desmit) darba dienu laikā pēc tā saņemšanas dienas. Ja pretendents piekrīt parakstīt nomas līgumu par paša nosolīto augstāko nomas maksu, septiņu darba dienu laikā pēc apstiprinājuma paziņojuma nosūtīšanas, viņš paraksta nomas līgumu. 10 (desmit) darba dienu laikā pēc nomas līguma parakstīšanas informācija tiek publicēta Valsts akciju sabiedrības “Valsts nekustamie īpašumi” tīmekļvietnē www.vni.lv un Aģentūras tīmekļvietnē www.nva.iem.gov.lv.
5. **Komisijas tiesības un pienākumi**
6. Komisija sastāv no Komisijas vadītāja, Komisijas vadītāja vietnieka un astoņiem Komisijas locekļiem. Nekustamo īpašumu pārvaldīšanas departamenta nodaļu Komisijas locekļi piedalās izsolē, ja nomas tiesību izsoli veic par nodaļas apsaimniekošanā esošo nekustamo īpašumu.
7. Komisija ir tiesīga rīkot izsoli, ja no Komisijas piedalās vismaz 4 personas, no kuriem viens ir Komisijas vadītājs vai Komisijas vadītāja vietnieks.
8. Komisijas lēmums par izsoles rezultātu apstiprināšanu stājas spēkā pēc izsoles protokola parakstīšanas un pēc tam, kad to apstiprinājis Aģentūras direktors.
9. Komisijai ir šādi pienākumi:
10. sagatavot izsoles nolikumu;
11. vērtēt pretendentu un tā iesniegto Nomas pieteikumu saskaņā ar šo nolikumu un citiem normatīvajiem aktiem;
12. pieņemt lēmumu par izsoles rezultātu, Nomas pieteikuma iesniegšanas termiņa pagarinājumu vai izsoles pabeigšanu;
13. atbildēt uz pretendentu jautājumiem;
14. publicēt izsoles sludinājumu un informāciju par izsoles rezultātiem Valsts akciju sabiedrības “Valsts nekustamie īpašumi” tīmekļvietnē www.vni.lv, Aģentūras tīmekļvietnē www.nva.iem.gov.lv.

DOKUMENTS IR PARAKSTĪTS AR DROŠU ELEKTRONISKO PARAKSTU

UN SATUR LAIKA ZĪMOGU